CHG ย้ำเป้ารายได้ปีนี้โต 15% ทะลุ 4 พันลบ. รับผลดีเปิด 2 โรงพยาบาลใหม่ในพื้นที่ EEC
CHG ย้ำเป้ารายได้ปีนี้โต 15% ทะลุ 4 พันลบ. รับผลดีเปิด 2 โรงพยาบาลใหม่ในพื้นที่ EEC
15 พ.ย. 2561

นายแพทย์กำพล พลัสสินทร์ กรรมการผู้จัดการ กลุ่มโรงพยาบาลจุฬารัตน์ หรือ CHG เปิดเผยว่า ผลการดำเนินงานในช่วง 9 เดือนแรกของปี 2561 บริษัทมีกำไรสุทธิอยู่ที่ 522 ล้านบาท เพิ่มขึ้น 82 ล้านบาท หรือ เพิ่มขึ้น 19% จากช่วงเดียวกันของปีก่อน
ทั้งนี้มีปัจจัยสนับสนุนให้ผลการดำเนินงานมีการเติบโต เนื่องจากในช่วง 9 เดือนแรกของปี 2561 บริษัทมีรายได้จากการประกอบกิจการโรงพยาบาลอยู่ที่ 3,268 ล้านบาท เพิ่มขึ้น 409 ล้านบาท หรือ เพิ่มขึ้น 14% จากช่วงเดียวกันของปีก่อน
โดยมีสาเหตุมาจากการเติบโตในกลุ่มผู้ป่วยทั่วไปเพิ่มขึ้น 26% แบ่งเป็นรายได้จากกลุ่มผู้ป่วยนอก(OPD) เพิ่มขึ้น 184 ล้านบาท และรายได้จากกลุ่มผู้ป่วยใน(IPD)เพิ่มขึ้น 245 ล้านบาท เนื่องจากการขยายพื้นที่ให้บริการ ส่งผลให้สามารถรองรับผู้ป่วยได้มากขึ้น ประกอบกับศูนย์ดูแลผู้ป่วยต่างชาติ (IMC) ที่เติบโตอย่างกระโดดจากปี 2560 และจากปัจจัยดังกล่าวข้างต้น ทำให้รายได้จากกลุ่มผู้ป่วยทั่วไปเติบโตเพิ่มสูงขึ้น
นอกจากนี้บริษัทยังยืนยันเป้าหมายรายได้ ปี 2561 ตามที่ตั้งไว้ คือ เติบโต 15% อยู่ที่กว่า 4,000 ล้านบาท เนื่องจากจะมีรายได้ที่เพิ่มขึ้นจากการเปิดโรงพยาบาลใหม่ 2 แห่ง ได้แก่ จุฬารัตน์ 304 อินเตอร์ จ.ปราจีนบุรี และอีกแห่งหนึ่งที่กำลังจะเปิดในไตรมาสที่ 4 ปีนี้ คือ โรงพยาบาลรวมแพทย์ฉะเชิงเทรา จ.ฉะเชิงเทรา ประกอบกับโครงการระเบียงเศรษฐกิจภาคตะวันออก (Eastern Economic Corridor: EEC) บริษัทมองว่าจะเป็นผลดีต่อธุรกิจเพราะว่ามีโรงพยาบาลตั้งอยู่ในพื้นที่ดังกล่าว